钦定古今图书集成/明伦汇编/人事典/第060卷 > 《和张侍中述怀》前人
## 钦定古今图书集成/明伦汇编/人事典/第060卷 > 《和张侍中述怀》前人

阳穷乃悔吝，世季诚屯剥。奔河绝地维，折柱倾天角。
成群海水飞，如雨天星落。负锸遂移山，藏舟终去壑。
生民忽已鱼，君子徒为鹤。畴昔逢知己，生平荷恩渥。
故组竟无闻，程婴空寂寞。永嘉独流寓，中原惟鼎镬。
道险卧辘轳，身危累素壳。“漂流从木梗，风卷随秋箨。
张翰不归吴，陆机犹在洛。汉阳钱遂尽，长安米空索。”
时占季主龟，乍贩韩康药。伏辕终入绊，垂翅犹离缴。
徒怀琬琰心，空守黄金诺。虢郐终无寄，齐秦竟何托。
大夫唯闵周，君子常思亳。寂寥共羁旅，萧条同负郭。
农谈止谷稼，野膳唯藜藿。操乐楚琴悲，忘忧鲁酒薄。
渭滨观坐钓，谷口看秋获。唯有丘明耻，无复荣期乐。
《夷则》火星流，天根秋水涸。冬严日不“暖，岁晚风多朔。
杨浮有怪云，细凌闻灾雹。木皮三寸厚，泾泥五斗浊。
虽忻曲辕树，犹惧雕陵鹊。生涯实有始，天道终虚橐。
且悦善人交，无疑朋友数。何时得云雨，复见翔寥廓。”